b'\n_START_ARTICLE_\nKols\xc3\xa5sbanen\n_START_SECTION_\nUtbygging av banen\n_START_PARAGRAPH_\nKristiania Elektriske Sporvei drev fra 1894 en sporveislinje fra Jernbanetorget til Majorstuen med sidespor til Skarpsno.  Denne ble i 1903 forlenget til Sk\xc3\xb8yen (Sk\xc3\xb8yenlinjen) og den 19. mai 1919 til Lilleaker, i egen tras\xc3\xa9 fra Sk\xc3\xb8yen (Lilleakerbanen)._NEWLINE_B\xc3\xa6rum kommune avstod grunn i 1921 og bygget linje til Bekkestua. Denne \xc3\xa5pnet 1. juli 1924 og 3. november samme \xc3\xa5r ble strekningen forlenget til Haslum. Da Oslo kommune overtok det meste av linjenettet i Oslo som Oslo Sporveier\xc2\xa0A/S i 1924, flyttet Kristiania Elektriske Sporvei til Avl\xc3\xb8s og ble videref\xc3\xb8rt som B\xc3\xa6rumsbanen. P\xc3\xa5 Avl\xc3\xb8s stasjon ble det bygget verkstedbygning og vognhall og selskapet drev videre den tidligere Lilleakerbanen. Endeholdeplassen i Oslo ble lagt til Wessels plass._NEWLINE_Etter at \xc3\x98stensj\xc3\xb8banen \xc3\xa5pnet i 1926, var det \xc3\xb8nskelig \xc3\xa5 f\xc3\xa5 til gjennomg\xc3\xa5ende trafikk, og etter mange forhandlinger, som blant annet medf\xc3\xb8rte at Oslo Sporveier overtok B\xc3\xa6rumsbanen, ble det kj\xc3\xb8rt gjennomg\xc3\xa5ende vogner fra Oppsal til Kols\xc3\xa5s, i den s\xc3\xa5kalte \xc3\x98stensj\xc3\xb8\xe2\x80\x93B\xc3\xa6rumsbanen fra 4. januar 1937._NEWLINE_Fra 1. januar 1930 ble B\xc3\xa6rumsbanen forlenget til Kols\xc3\xa5s, dog med enkeltspor fra Valler, da det ikke var \xc3\xb8konomi til dobbelspor f\xc3\xb8r i 1942. Krigstidens bensinmangel f\xc3\xb8rte til et stort press p\xc3\xa5 banetrafikken._NEWLINE_I 1942 ble det bygget en sporforbindelse mellom Lysakerelven og S\xc3\xb8rbyhaugen stasjon p\xc3\xa5 R\xc3\xb8abanen og banen fra Kols\xc3\xa5s ble kj\xc3\xb8rt inn p\xc3\xa5 Holmenkollbanens tras\xc3\xa9 og linjenett til Nationaltheatret. Lilleaker\xe2\x80\x93\xc3\x98stensj\xc3\xb8banen fortsatte mellom Jar og Oppsal. Dette ble gjennomf\xc3\xb8rt fra 15. juni 1942. I perioden 1942 - 1982 ble banen trafikkert av brede m\xc3\xb8rkebl\xc3\xa5 vogner av type C. I begynnelsen var det 8 vogner levert av Skabo med nummer 301 - 308. Allerede i 1943/44 ble det skaffet 2 nye vogner ved \xc3\xa5 kl\xc3\xb8yve to gamle A-vogner og sette p\xc3\xa5 nytt understell og elektrisk anlegg, nr.401, 402. Disse fikk littera D._NEWLINE_P\xc3\xa5 40-tallet begynte leveransen av nye vogner produsert p\xc3\xa5 B\xc3\xa6rumsbanens eget verksted p\xc3\xa5 Avl\xc3\xb8s. I perioden 1949 til 1966 ble det levert 9 vogner, nummer 403 - 411. I alt hadde banen 17 C-vogner i drift i 1966. Originalt kunne bare 300-vognene koples i tog og 400-vognene kunne bare koples med 400-vognene.  P\xc3\xa5 60-tallet gikk man over til Siemens kj\xc3\xb8resystem med d\xc3\xb8dmannsknapp, noe som f\xc3\xb8rte til at alle vognene kunne koples i tog etter ombygning. Bare 408 og 409 ble ikke bygd om. 1960 fikk banen 2 T-vogner, levert av NEBB, som var ment som prototypevogner til den nye T-banen i \xc3\xb8st. De fikk rundt 1970 nummer 451 og 452. _NEWLINE_I 1982 ble de fleste av C-vognene sendt til Majorstuen for \xc3\xa5 trafikkere de andre linjene p\xc3\xa5 det vestlige nettet. De eldste vognene, 301 - 308, ble omnummerert til 421 - 428. Det var de s\xc3\xa5kalte 1300-vognene (1301 - 1349) som overtok det meste av trafikken p\xc3\xa5 banen. De var nybygde eller nyombygde. De f\xc3\xb8rste \xc3\xa5rene ble banen kj\xc3\xb8rt enmannsbetjent, noe som skapte forsinkelser. Etter at det ble forbindelse til det \xc3\xb8stlige nettet i 1993, bygde man om hele banen noks\xc3\xa5 provisorisk til \xc3\xa5 kunne ta tog med tre vogner.\n_START_SECTION_\nDrift og oppgradering p\xc3\xa5 2000-tallet\n_START_PARAGRAPH_\nBanen var i perioden 1. juli 2003\xe2\x80\x9321. november 2004 nedlagt vest for Bekkestua stasjon. Banen var s\xc3\xa5 i full drift fram til ombyggingen startet 1. juli 2006. Banen ble da stengt helt fra Husebybakken stasjon som ligger mellom Smestad og Montebello. Ved stengningen i 2006 var Kols\xc3\xa5sbanen \xc3\xa9n av de to T-banelinjene i Oslo som fortsatt benyttet luftledning (den andre, Holmenkollbanen, ble oppgradert i 2010 og fikk dermed str\xc3\xb8mskinne). Kols\xc3\xa5sbanen ble ombygd til metrostandard med str\xc3\xb8mskinnedrift slik som resten av T-banenettet. Strekningen Jar\xe2\x80\x93Bekkestua er kombibane for b\xc3\xa5de trikk og T-bane. Strekningen Jar\xe2\x80\x93Bekkestua ble fra 20. august 2007 og ble fram til og med 15. februar 2009 trafikkert med trikk som en forlengelse av linje 13. Kj\xc3\xb8ring med trikk ble deretter lagt ned for en periode p\xc3\xa5 to \xc3\xa5r fordi oppgraderingsarbeidet i B\xc3\xa6rum ble satt i gang._NEWLINE_Strekningen Montebello\xe2\x80\x93\xc3\x85sjordet ble gjen\xc3\xa5pnet 18. august 2008 etter \xc3\xa5 ha blitt oppgradert til metrostandard, og strekningen Bj\xc3\xb8rnsletta\xe2\x80\x93Jar ble gjen\xc3\xa5pnet 1. desember 2010. Kols\xc3\xa5sbanen trafikkerte som T-bane fram til Bekkestua stasjon til 15. august 2011.  8. oktober 2012 ble Gj\xc3\xb8nnes stasjon gjen\xc3\xa5pnet. Haslum og Avl\xc3\xb8s stasjoner ble \xc3\xa5pnet 15. desember 2013, og Avl\xc3\xb8s var forel\xc3\xb8pig endestasjon fram til at resten av strekningen \xc3\xa5pnet 12. oktober 2014.\n_START_SECTION_\nBusserstatning\n_START_PARAGRAPH_\nSom erstatning for den delen av banen som ikke ble trafikkert, etablerte Ruter busslinje 42, 43, 44 og 142 fra 1. juli 2006. Linje 42 dekket strekningen Majorstua\xe2\x80\x93Kols\xc3\xa5s og busstraseen ble lagt opp slik at den dekket opp alle de nedlagte T-banestasjonene med unntak av Egne hjem og Tjernsrud. Linje 43 kj\xc3\xb8rte strekningen Smestad\xe2\x80\x93\xc3\x85sjordet og dekket opp \xc3\x85sjordet stasjon, mens linje 44 kj\xc3\xb8rte Majorstua\xe2\x80\x93Ullern\xc3\xa5sen og dekket opp Ullern\xc3\xa5sen stasjon._NEWLINE_I tillegg ble busslinje 142 satt opp med traseen Kols\xc3\xa5s\xe2\x80\x93Bekkestua\xe2\x80\x93Jernbanetorget, via E18, Vika og Nationaltheatret, men kj\xc3\xb8rte bare i rushtidsretningen._NEWLINE_Da T-banen 18. august 2008 ble forlenget til \xc3\x85sjordet stasjon ble busslinjene 43 og 44 lagt ned. Etter at T-banen i 2010 ble forlenget til Jar stasjon, ble linje 42 forkortet til \xc3\xa5 kj\xc3\xb8re strekningen Jar\xe2\x80\x93Kols\xc3\xa5s. Etter at T-banen i 2011 ble forlenget til Bekkestua ble linje 42 lagt ned, mens linje 142 ble endret til \xc3\xa5 kj\xc3\xb8re hele driftsd\xc3\xb8gnet mellom Bekkestua\xe2\x80\x93Kols\xc3\xa5s.\n_START_SECTION_\nForlengelse til Rykkinn\n_START_PARAGRAPH_\nRykkinn stasjon er en planlagt, men ikke vedtatt, stasjon. Ved en forlengelse av Kols\xc3\xa5sbanen til Rykkinn i B\xc3\xa6rum vil man treffe p\xc3\xa5 7 500 potensielle reisende. En slik forlengelse er budsjettert til \xc3\xa5 koste 600 millioner kroner.'